যশোর, ১১ জুলাই (শীর্ষ নিউজ ডটকম): ভারতে পাচারের প্রাক্কালে যশোর থেকে শিশুসহ চারজনকে উদ্ধার ও পাচারকারী অভিযোগে আমির হোসেন ও শাহানারা নামে ২ জনকে আটক করেছে পুলিশ। আজ সোমবার দুপুরে সদর উপজেলার সাজিয়ালী গ্রামের একটি বাড়ি থেকে চারজনকে উদ্ধারসহ তাদের আটক করা হয়।  যশোর কোতোয়ালি থানার অফিসার ইনচার্জ এমদাদুল হক শেখ জানান, তারা গোপন সংবাদের ভিত্তিতে সাজিয়ালী গ্রামের রবিউলের বাড়িতে অভিযান চালায়। এ সময় দুই শিশু, সাতক্ষীরার এক নারী (২৫) এবং নীলফামারী জেলার ১২ বছর বয়সী এক কিশোরীকে উদ্ধার করা হয়। আমির হোসেন ও শাহানারা ভারতে ভালো চাকরির প্রলোভন দেখিয়ে তাদেরকে গত শনিবার সাজিয়ালী গ্রামের রবিউলের বাড়িতে নিয়ে আসে বলে থানার ওসি জানান।  উদ্ধারকৃত নারী জানান, তিনি ঢাকায় একটি গার্মেন্টসে কাজ করতেন। শাহানারা ভারতে ১৫ হাজার টাকা বেতনের কাজ দেয়ার লোভ দেখালে তিনি গার্মেন্টস থেকে  পালিয়ে তার সাথে চলে আসেন। উদ্ধারকৃত কিশোরী বলেন, আটক শাহানারা সম্পর্কে আমার খালা। ভালো কাজ দেয়ার কথা বলে তিনি আমাকে নিয়ে এসেছেন।  এদিকে, আটক আমির হোসেন ও শাহানারা এ ঘটনার জন্য পরস্পরকে দোষারোপ করেছে। বাড়ির মালিক রবিউল আটক পাচারকারী আমির হোসেনের শ্বশুর। আটক আমির হোসেন ঝিনাইদহ কালীগঞ্জের দেবরাজপুর গ্রামের শাজাহান হোসেনের ছেলে ও শাহানারা নীলফামারী জেলার ডোমার উপজেলার বরলতা গ্রামের শাজাহানের স্ত্রী বলে জানা গেছে।   (শীর্ষ নিউজ ডটকম/প্রতিনিধি/ওআর/আরআর/১৮.২০ ঘ.)